Resultatet af tirsdag aftens kampvalg om pladsen som Venstres borgmesterkandidat i Hjørring endte fuldstændig lige. Nu skal vinderen findes på et senere møde.

Stemmerne blev fintalt flere gange, men resultatet blev altså ikke anderledes. Med 92 stemmer til viceborgmester og nuværende borgmesterkandidat Henrik Jørgensen og 92 stemmer til udfordreren Vibeke Haaning blev Venstres borgmesterkandidat i Hjørring ikke fundet tirsdag aften på Vendelbohus. Det var ellers planen, men ak. Demokratiet ville det anderledes. - Vi overvejede at trække lod, men det var ikke i nogens interesse. Vi overvejede også at gentage afstemningen, men hvorfor skulle man flytte sin stemme? Så sammen med kandidaterne aftalte vi, at vi afgør valget på et nyt møde i den nærmeste fremtid, fortæller næstformand for Venstre i Hjørring Jeppe Gleager. Henrik Jørgensen er partiets nuværende borgmesterkandidat og viceborgmester i Hjørring. Han blev valgt som borgmesterkandidat i 2012 og tabte således til Arne Boelt og Socialdemokraterne. Vibeke Haaning offentliggjorde i slutningen januar, at hun ville være udfordrer til Henrik Jørgensen, og på godt tre måneder er hun altså kommet utrolig tæt på, at slå ham af pinden. Vibeke Haaning er bedst kendt som indehaver af plejefirmaet Blæksprutten.